Occidental nyelv

Az occidental egy elemző-levezető módszerrel szerkesztett naturalista mesterséges nyelv, szerkesztője Edgar Alexei Robert de Wahl (1867–1948), revali (ma: Tallinn) középiskolai tanár.

De Wahl 1909-ben adta ki első tervezetét, az aulit. Ezen továbbdolgozva végül 1922-ben készült el az occidental. Nyelvét a művelt Nyugatnak ajánlotta, ezért első nyelvkönyvei is francia, angol és német nyelven jelentek meg. A második világháború után változott meg a nyelv neve Interlingue-re.

A nyelv folyóirata az 1922-ben indított Kosmoglott volt, amely nevét 1928-tól Cosmoglottára változtatta. A nyelv egészen az 1970-es évek végéig élt, az Interlingue Union (Interlingue Szövetség) havi folyóiratot adott ki, de más országokban is adtak ki periodikákat. Ezért elmondhatjuk, hogy az occidental is a jelentősebb sikereket elért nyelvtervezetek közé tartozik.

Az occidental betű- és hangrendszere 
Az occidental ábécéje 26 betűből áll:

A, B, C, D, E, F, G, H, I, J, K, L, M, N, O, P, Q, R, S, T, U, V, W, X, Y, Z

Grafikailag is igyekszik megőrizni a „természetességet”. A betű(kapcsolato)k magyartól eltérő hangertéke a következő:
 a – rövid á, mint a magyar palócok kiejtésében
 c – e, i, y előtt magyar c, máskor magyar k
 cc – e, i, y előtt magyar kc, máskor magyar kk
 ch – magyar cs
 g – e, i, y előtt magyar zs, máskor magyar g
 gg – e, i, y előtt magyar dzs, máskor magyar gg
 gu – magánhangzó előtt magyar gv, máskor magyar gu
 j – magyar zs
 ni – magánhangzó előtt magyar ny, máskor magyar ni
 nu – magánhangzó előtt magyar nv, máskor magyar nu
 ph – magyar f
 qu – magyar kv (csak magánhangzó előtt állhat)
 s – két magánhangzó között magyar z, máskor magyar sz
 sh – magyar s
 sch – magyar s
 t – i + magánhangzó előtt magyar sz, máskor magyar t
 th – magyar t
 w – magyar v
 y – szó elején, magánhangzó mellett magyar j, máskor i
 zz – magyar cc

Hangsúly:
 általában az utolsó mássalhangzó előtti magánhangzón;
 a -bil, -ic, -im, -men, -ul, -um előtti magánhangzón;
 a többes szám -s jele nem befolyásolja a hangsúlyt;
 a rendhagyó hangsúlyt ékezet jelöli.

Szóképzés 
Az internacionalizmusok többsége képződmény. Ezek alapján felállítható de Wahl-szabályok:
 a szavak egy része statikus és dinamikus szavakra osztható, ennek megkülönböztetése az -ence/-ion képzőpárral oldható meg;
 a szupinum-szabály:
 ha a tő magánhangzóra végződik, úgy az utóképző elé egy -t-t kap: fini-t-
 ha a tő utolsó hangja -d vagy -r, ez -s-re változik: vid- – vis-; curr- – curs-
 egyébként a tő változatlan: construct-

Az occidentalban annyi képző van, amennyi a különböző internacionális szavakban előfordulhat.

Alaktan 
Névelő: li (határozott), lu (semleges), un (határozatlan)

Főnév:
 természetes nemeket végződések jelölik: -o (hímnem), -a (nőnem), -e és -u (elvont főnevek);
 többes szám: -s
 alany és tárgyesete azonos;
 birtokos eset a de li vagy del elöljáróval, a részes eset az a vagy al elöljáróval képződik.

Melléknév és határozószó:
 fokozás:
 alapfok: a melléknév
 középfok: plu (pozitív) – min (negatív); a kötőszó a quam
 felsőfok: max(im) – minim
 túlzófok: -issim
 rendhagyóak:
 bon – melior – optim
 mal – pejor – pessim
 grand – major – pessim
 micri – minor – minim

Névmások:
 Személyes névmások:
 alanyeset: yo, tu, il/ella/it; noi, vu, ili
 tárgyeset: me, te, le/la/it; nos, vos, les (elöljáróval a tárgyeset áll)
 Birtokos névmás:
 egyes: mi, tui, su; nor, vor, lor
 többes: mis, tuis, sus; nores, vores, lores
 Általános névmás: on
 Visszaható névmás: se
 A többi névmást a nemzetközi formákból alakították ki.

Számnevek:
 Tőszámnevek: null, un, du, tri, quar, quin, six, sett, ott, nin, deci; cent, mill; duant (20), …; 456789 = quinantsix mill settcent ottanin
 Sorszámnév: tőszámnév + -esim: unesim (prim), duesim (secund), …
 Törtszámnév: tri settesim (3/7)
 Szorzószámnév: tőszámnév + -uplic: duplic, …
 Gyűjtőszámnév: tőszámnév + -ene: unite, pare, triene, quarene, …

Ige:
 Főnévi igenév: -ar, -er, -ir
 Jelen idő: -a, -e, -i
 Múlt idő: -at, -et, -it
 Jövő idő: va + Fn. in.
 Feltételes mód: vell + Fn. in.
 Felszólító mód: mey + Fn. in.
 Szenvedő szerkezet: esser ragozott formája + múlt idő

Elöljárók:
 a, ad – -ba, -be; -ra, -re; -hoz, -hez, -höz
 along – hosszában
 ante – előtt
 apu – mellett
 avan – előtt (hely)
 caus – miatt
 che – -nál, -nél
 circum – körül
 cis – innen
 con – -val, -vel
 contra – ellen
 de – -tól, -től; -ból, -ből
 desde – óta
 detra – mögött
 durante – alatt (idő)
 ex – -ből, -ből
 except – kivéve
 extra – kívül
 in – -ban, -ben; -ba, -be
 infra – alul
 inter – között
 intra – belül
 malgre – dacára
 med – -val, -vel
 per – -val, -vel (eszköz)
 por – -ért (cél)
 pos – után
 preter – mellette el
 pri – -ról, -ről
 pro – miatt (ok)
 proxim – közel
 secun – szerint
 sin – nélkül
 sub – alatt
 super – felett
 sur – -on, -en, -ön
 til – -ig
 tra(ns) – át, keresztül
 ultra – kívül
 vers – felé
 vice – helyett
 ye – határozatlan értelmű

Kötőszók:
 benque – ámbár, noha
 ca – vajon
 e – és
 ergo – tehát
 esque – vajon
 esti – habár
 ma – de
 nam – mert
 o – vagy
 quam – mint
 que – hogy
 si – ha

Szövegminta 
Si on vole constructer un lingue secun rationalistic principies e ne conform al existent psychic natur homan, on deve unesimli transformar li psychic natur de homes por far possibil li function de un tal lingue.

(Ha racionális elvek és nem a létező emberi természet függvényében akarunk nyelvet szerkeszteni, akkor először át kell alakítani az emberek természetét, hogy lehetővé váljon egy ilyen nyelv működése.)

Könyvek

Occidental/Interlingue 
 Radicarium Directiv del Lingue International (Occidental). In 8 lingues. – 178 o. – E. de Wahl – A.-S. „Ühiselu” Trükk. Pikk Uul. 42, Tallinn – 1925

Német 
 Wörterbuch Deutsch-Occidental. Mit einem Vorwort von E. v. Wahl. – 460 o. – Joseph Gär – Occidental-Union – 1928
 Occidental, die Weltsprache. Einführung samt Lehrkursus, Lesestücken, Häufigkeitswörterverzeichnis u.a. – E. Pigal Herausgeber – Frankh'sche Verlagshandlung Stuttgart. – 1930
 Wörterbuch Occidental-Deutsch und Deutsch-Occidental – 133 o. – A. Matejka – Verlag: Institute Occidental. Chapelle (Vaud) Schweiz – 1945

További információk 

 Occidental: The International Auxiliary Language
 OCCIDENTAL Auxlang Communité
 Cosmoglotta Biblioteca
 Lingue Auxiliari Interlingue/Occidental

Mesterséges nyelvek